(Ortografía tradicional) Yo̱ chic rox cutan xcꞌulbal a cꞌaꞌak re ru aꞌin nak quicuan jun li sumla̱c saꞌ li tenamit Caná re Galilea.
Cuan lix naꞌ li Jesús aran.
Ut quibokeꞌ saꞌ li sumla̱c li Jesús rochbeneb lix tzolom.
Nak ac yo̱ li ninkꞌe,
qui-osoꞌ li vino.
Ut lix naꞌ li Jesús quixye re:
—Ma̱cꞌaꞌ chic li vino,
chan re.
Ut li Jesús quixye re:
—¿Cꞌaꞌut nak nacatchal xyebal cue aꞌan?
Toj ma̱jiꞌ xkꞌehil nak tincꞌutbesi lin cuanquil,
chan re lix naꞌ.
Lix naꞌ li Jesús quixye reheb li yo̱queb chi cꞌanjelac:
—Cheba̱nuhak li cꞌaꞌru tixye e̱re,
chan.
Ut aran cuanqueb cuakib li ni̱nki cuc yi̱banbil riqꞌuin pec.
Aꞌan nacꞌanjelac chokꞌ xnaꞌaj xhaꞌeb laj judío re xchꞌajobresinquil ribeb joꞌ naxye saꞌ lix chakꞌrabeb.
Li junju̱nk chi cuc aꞌan naxcꞌam oxib ni̱nki cuc chi haꞌ.
Li Jesús quixye reheb li yo̱queb chi cꞌanjelac aran nak teꞌxnujtesi li ni̱nki cuc riqꞌuin haꞌ.
Ut eb aꞌan queꞌxqꞌue li haꞌ saꞌ li cuc toj retal queꞌnujac.
Quixye cuiꞌchic li Jesús reheb:
—Lecomak caꞌchꞌinak ut te̱cꞌam riqꞌuin li najolomin re li ninkꞌe,
chan.
Ut eb aꞌan queꞌxba̱nu joꞌ quiyeheꞌ reheb xban li Jesús.
Li haꞌ ac sukꞌisinbil chokꞌ vino xban li Jesús nak queꞌxcꞌam riqꞌuin li najolomin re li ninkꞌe.
Aꞌan incꞌaꞌ quixnau bar ta xchal li vino.
Caꞌaj cuiꞌ eb laj cꞌanjel li queꞌlecoc chak re queꞌxnau.
Li najolomin re li ninkꞌe quixyal li vino.
Tojoꞌnak quixbok li be̱lomej ut quixye re:
—Chixjunileb li nequeꞌninkꞌei̱c xbe̱n cua nequeꞌxjecꞌ li cha̱bil vino.
Ut nak ac xeꞌucꞌac chi nabal li ulaꞌ,
nequeꞌxjecꞌ li incꞌaꞌ mas cha̱bil.
Abanan la̱at xacꞌu̱la li cha̱bil vino ut toj anakcuan xacuisi chak,
chan re.
Aꞌan aꞌin li xbe̱n milagro li quixba̱nu li Jesús nak quixsukꞌisi li haꞌ chokꞌ vino aran Caná re Galilea.
Riqꞌuin li milagro aꞌin quixcꞌutbesi nak cuan xcuanquil ut eb lix tzolom queꞌxpa̱b nak li Jesús aꞌan li Ralal li Dios.
Chirix chic aꞌan co̱ Capernaum li Jesús rochben lix naꞌ ut eb li ri̱tzꞌin.
Queꞌco̱eb ajcuiꞌ lix tzolom ut queꞌcana aran cuib oxib cutan.